To unge mænd blev anholdt da de var igang med at afprøve et stjålet jagtgevær i en skov.

Kort før midnat søndag nat modtog politiet en anmeldelse om skyderi i skoven i Trend ved Farsø. Politiet anholdt to 21-årige mænd, og det viste sig at det jagtgevær de skød med var stjålet. Desuden havde de tyvekoster fra to indbrud begået tidligere i en garage i Biersted og i en lejlighed i Aabybro. Da politiet ransagede deres bopæl fandt de yderligere tyvekoster fra andre indbrud. De to mænd har tidligere været i konflikt med loven. De sidder nu i arresten.